Riraga warijeeyopaeni ikemakotakiri Jesoshi.
Ikanteeyirini atziri:
—Riraga Jesoshi ranaakotziri Jowa riyotaantzi.
Osheki raapatziyakaakari atziripaeni,
osheki ikaawoshitakotawakari Tajorentsi.
Omaanta tee ikaawoshitakotari Tajorentsi riraga Jesoshi inta naakapaeni riyotaanewo kaawoshiteenchari.
Riyotaki Awinkatharite ikemakotakiri riraga warijeeyopaeni oetarika rantziri.
Rootaki rookakaantanaanawori Joreeya ipiyakaantanaanari Karireeyaki.
Ikinakaanaana Jesoshi Jamaaryaki naakapaeni.
Rareetakaapaentana okaakini nampitsi iitachari Shikaari.
Rootaki iipatsiteni Jakoowoni paeraniperoroña:
iroka ipakiriri itomini Joseeni.
Eenitatsi jaga iiyakotanewo iñaa Jakoowoni.
Makotapaaki riraga Jesoshi,
rooma nopoñaaka maawaeni inteena.
Ijeekimotashitapaakawo okaakini roori imakoryaantapaaka.
Tema tsiteniityaapaaki oorya.
Notsipatakari naaka paashinipaeni riyotaanewo niyaatapaentzi jaga nampitsiki namanantapaentzi nowanawo.
Roojatzi opokantapaaka tsinani jamaaryajato okitaatzi iñaa.
Ikantawakiro rirori:
—Pipakotena nomiri.
Okantziri:
—¿Kaarimima joriiyo?
¿Iitaka pikowakotantanari iñaa?
Naaka jamaaryajato.
Tema tee raakameethateeyirini joriiyopaeni jamaaryajatzi.
Rootaki okanantakariri:
“¿Iitaka pikowakotantanari iñaa?”
Ikantawakiro riraga Jesoshi:
—Tee piyotzi oetarika ikowakaakimiri riraga Tajorentsi nomatemiri.
Eejatzi tee piyotzi naari ninkarika.
Nokantakimi:
“Pipakotena nomiri”.
Omaanta piyotakinarikami naari,
pikantakinami eerori:
“Eerokakya pipenaata nomiri”.
Roojatzi nopashitantemirorimi iñaa owañaantatsiri.
Okantakiri:
—Tekatsi pikitaatantyaari.
Inthomaeperonta ojeeki iñaa kiteyaaperotatsiri.
¿Ninka payenirika iroka iñaa owañaantatsiri?
¿Panaakotakirika achariniiteni riraga Jakoowoni kiyashitzirori iroka iiyakotanewoni?
Imiritzirini iñaaka imiriteeyironi maawaeni rirori itomipaeni eejatzi maawaeni ipira.
Roojatzi iroñaaka nomiriteeyirini naaka.
Okameethataki iñaa:
¿pikenkithashiryaaka pipena iñaa anaakotzirorini iroka okameethatzi?
Ikantawakiro:
—Ninkarika miriteeyirorini iroka iñaa ari rapiitero maawaeni ikemaero imiri.
Omaanta ninkarika miritakironi iñaa nopiriri naaka,
eero rapiitziro imiritee.
Rowaga iñaa noperiri okimita iyowaatapaakitzi ishireki,
rootaki owañaakiriri.
Ikantyaani ijeekimotapaakina.
Okemakiri.
Tee iyotzi ikantakotziro roori Ishire Tajorentsi.
Okenkithashireeya ikantakotziro iñaa.
Okantakiri:
—Pipenawokya iroñaaka iroka iñaa pikantakinari,
eerokya nomiritantanaa.
Eero natsipetaatawo nopokaate jaka nokitaatanee iñaa.
Ikantanakiro rirori:
—Pityaawo piyaate pikaemakitenari piimi.
Okantawakiri:
—Tekatsi noemi.
Ikantanakiro:
—Kyaaryootaki pikantakinari:
“Tekatsi noemi”.
Ikaataki piimi paawitakari apawakooni.
Irira pitsipatashitari iroñaaka kaari piimi.
Kyaaryo pikantakina.
Okantawakiri:
—Kyaaryo eerokakya kamanantayitzirorini iñaani Tajorentsi:
apaani iroñaaka nojampitemi.
Jaka tonkaariki ipinkathapiinteeyirini riraga Tajorentsi maawaeni nochariniitenipaeni.
Eerokapaeni joriiyopaeni pikantzi kameetha apinkathateri Jerojareeki.
¿Oetaka kameethatatsiri?
Ikantawakiro:
—Pikemijantero iroka nokantemiri iroñaaka.
Paata eero pikenkithashiriiro tsikarika pipinkathateri riraga Tajorentsi.
Atsipetashita akenkithashiryaashitawo tsikarika apinkathateri inta okameethaperotzi akenkithashireeri ninka apinkathateri.
Eerokapaeni jamaaryajatzi tee piyotziri irira pipinkathawitari.
Naakapaeni joriiyo,
niyotziri naaka ninka naapatziyeeyarini.
Riraga owawijaakotantatsini rirotaki joriiyotatsini paata.
Monkaatapaaka pipinkathaperoteri riraga Pawa:
pikoyirika,
ari amitakoeyemini maawaeni Ishire Tajorentsi,
iyoteemiro kyaaryooperotatsiri.
Rootaki ikoyiri Tajorentsi.
Tekatsi iwatha riraga Pawa Tajorentsi.
Riraga kowatsiri raapatziyaari irira,
okameethatzi ikemijantaperotero Ishire okaatzi iyotayeeriri kyaaryootatsiri.
Okantanakiri:
—Niyotaki ipokae Rotyaantanewo Tajorentsi,
riraga iiteetziri Kirishito.
Rareetapaakaerika riyotakaapaakae oetarikapaeni.
Ikantawakiro:
—Naaka riraga Rotyaantanewo Tajorentsi.
Rootaki ikantakirori riraga Jesoshi rowaga tsinani.
Roojatzi naaka,
nokaatakiri paashinipaeni riyotaanewo nareetapaa.
Noñaapaakiri.
Omaanta tee nojampitapaeri:
“¿Iitaka pikantzirori tsinani?
¿Iitaka pikenkithatakaantawori?”
Naminashitapaakari.
Naminashitapaakari,
ookanakiro oowitzite opiyanaka onampiki.
Okantapaakiri onampiweri:
—Thame poyaatanakina maawaeni.
Noñaayemiri shirampari kantakinari maawaeni oetarika nantayitzirini.
Riromachee Rotyaantanewo Tajorentsi.
Ikemijanantawori okaatzi okantakiri,
roojatzi royaatantanakawo maawaeni raminakiteri riraga Jesoshi.
Rootaki tekira opiya roori iiyakotanewoki,
nokantawitanakari Jesoshi:
—Iyotaanari,
poya.
Ikantawakina:
—Eenitatsi nowari nashi naari kaari piyotzi eeroka.
Roojatzi nokantawakaantanaka:
—¿Ramaetakinirima rowanawo?
Ikantanakina:
—Nantziniri otyaantakinari ikowakaakinari okimitzimotakina nowaka,
oshintsitakaakina eejatzi iweshiryaakaakina.
Rooma pikantawakaawita eerokapaeni tekira omonkaata 4 kashiri ari agaeyantyaaworini opiyotapiintaga,
pankirentsi.
Piitashiwitaka aririka pareetakya janta Karireeyaki roojatzi piyoteeri atziri oetarika ikantziriri Tajorentsi.
Omaanta nokantemi:
pamineri oshekini atziri pokatsini jaka.
¿Piñaakiri?
Kithaatawori kitamaari.
Ikoyiri maawaeni riyoteri Tajorentsi.
Piyotaantyaariri oetarika ikoyiri rirori raapatziyantyaariri.
Aririka piyotaakiri atziri roojatzikya raapatziyari riraga Tajorentsi,
ari nokimoshiryaakayemi.
Okimiwita aririka powiiteniri piwaatorote ipinatemi.
Piyotaashitari eejatzi ikemijantana roojatzi eero ikami inta ikanteetapaatyeeyaani ijeeki jenokinta Tajorentsiki.
Rootaki iinja maawaeni rityaawo yotaakotziriri Tajorentsi eejatzi maawaeni impaetatsiri riyotaakotanakiri rirori apiyowentyaari riraga Tajorentsi akimoshireeyantyaarini,
maawaeni.
Kyaaryootaki iroka ikantapiinteetziri:
“Irira pankitakirori eero rowiitziro inta paashini owiiteroni”.
Notyaanteeyemini piyotagaeyeririni atziri oetarika ranteri reentsitetanteeyakaririni riraga Tajorentsi.
Naari eejatzi paashinipaeni atziri niyotaakiri eechonkiini,
iroñaaka thame pithonkaeri piyoteeri eeroka.
Aririka okantakotapaakiri riraga Jesoshi rowaga tsinani,
raapatziyanakari oshekini onampiweri.
Tema okantziri:
“Noñaayemiri shirampari kantakinari maawaeni oetarika nantayitzirini”.
Rootaki royaatantawori jaga.
Rareetanteeyakaririni maawaeni.
Ipokashitantakari ikantapaakiri:
—Pijeekimotanakinaata.
Ari ijeekakaanakina apite kitejiri janta,
nokenkithatakaanakiri irirapaeni Jesoshi eejatzi naaka maawaeni riyotaanewo.
Raapatziyaperotanakari osheki riraga shikaarijatzi.
Ikanteeyakironi riraga shikaarijatzi rowaga tsinani:
—Naapatziyakawo eechonkiini pikantakinari omaanta iroñaakakya nokemaperotakiri irira Jesoshi,
rootaki niyoteeyantakarini kyaaryokya oetarika pikantakinari.
Rirotaki Owawijaakotantatsiri maawaeni jeekatsiri kipatsiki riraga aapatziyariri.
Rirotaki irinta Rotyaantanewo Tajorentsi.